Diari Oficial de la Generalitat Valenciana


Sumari del DOGV 3399, del 23-12-1998 (1998/10833)

RESOLUCIÓ de 25 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de l'Acord Marc entre la Conselleria de Sanitat i l'Associació Empresarial de Residències i Serveis Socials per a la Tercera Edat de la Comunitat Valenciana (AERTE), per al subministrament i entrega d'absorbents per a incontinència, material fungible i de cura als pacients amb dret a assistència sanitària de la Seguretat Social que estiguen ingressats en Residències de Tercera Edat d'AERTE, en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3399

Data del DOGV
:   23-12-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/10401


Data del document
:   25-11-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 25 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de l'Acord Marc entre la Conselleria de Sanitat i l'Associació Empresarial de Residències i Serveis Socials per a la Tercera Edat de la Comunitat Valenciana (AERTE), per al subministrament i entrega d'absorbents per a incontinència, material fungible i de cura als pacients amb dret a assistència sanitària de la Seguretat Social que estiguen ingressats en Residències de Tercera Edat d'AERTE, en l'àmbit de la Comunitat Valenciana. [1998/X10563]
  
Subscrit, després de la tramitació prèvia reglamentària, entre la Conselleria de Sanitat i l'Associació Empresarial de Residències i Serveis Socials per a la Tercera Edat de la Comunitat Valenciana (AERTE), el dia 2 d'octubre de 1998, un Acord Marc per al subministrament i entrega d'absorbents per a incontinència, material fungible i de cura als pacients amb dret a assistència sanitària de la Seguretat Social que estiguen ingressats en Residències de Tercera Edat d'AERTE en l'àmbit de la Comunitat Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 1102/98, i que figura com a annex d'aquesta resolució.
  
València, 25 de novembre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Acord Marc entre la Conselleria de Sanitat i l'Associació Empresarial de Residències i Serveis Socials per a la Tercera Edat de la Comunitat Valenciana (AERTE), per al subministrament i entrega d'absorbents per a incontinència, material fungible i de cura als pacients amb dret a assistència sanitària de la Seguretat Social que estiguen ingressats en Residències de Tercera Edat d'AERTE, en l'àmbit de la Comunitat Valenciana.
  
REUNITS
  
D'una part l'Honorable Conseller de Sanitat de la Generalitat Valenciana, Sr. Joaquín Farnós Gauchía, segons que disposen els articles 35 i 21 de la Llei 5/1983, de 30 de desembre, de Govern Valencià.
  
I d'una altra la Sra. Brigitte Boghemans Rovira com a presidenta de l'Associació Empresarial de Residències i Serveis Socials per a la Tercera Edat de la Comunitat Valenciana (AERTE), càrrec per al qual fou elegida en la reunió de l'assemblea general que tingué lloc el 12 de desembre de 1997, en nom i representació d'aquesta, amb domicili social a la plaça de la Llibertat, 2-1r-1a, del municipi de Torrent. La senyora Boghemans figura facultada per a la firma d'aquest concert per acord de l'assemblea general de l'associació de data 6 d'abril de 1998.
  
Ambdues parts es reconeixen mútuament capacitat jurídica suficient per a subscriure en nom de les seues respectives entitats el present document, i amb aquest efecte,
  
EXPOSEN
  
1. La Conselleria de Sanitat té encomanats el subministrament, entrega i dispensació dels efectes i accessoris de la prestació farmacèutica de la Seguretat Social en l'àmbit de la Comunitat Valenciana, segons que preveuen l'article 105.1 del text refós de la Llei General de la Seguretat Social, aprovat pel Decret 2065/1974, de 30 de maig, i els articles 10.14 i 18.4 de la Llei 14/1986, de 25 d'abril, General de Sanitat.
  
2. Que les Residències de Tercera Edat ubicades a la Comunitat Valenciana que es relacionen annexos al present Concert, pertanyents a l'Associació Empresarial de Residències i Serveis Socials per a la Tercera edat de la Comunitat Valenciana (AERTE), compten amb l'autorització i acreditació de la Conselleria de Benestar Social com a Residències de Tercera Edat, i que poden tenir-hi pacients ingressats amb dret a assistència sanitària de la Seguretat Social.
  
3. Que existeix la possibilitat d'establir entre ambdues parts un Concert, pel qual es regulen les condicions en què s'efectuarà el subministrament i entrega d'absorbents per a incontinència, material fungible i material de cura als pacients amb dret a assistència sanitària de la Seguretat Social que estan ingressats en les residències sociosanitàries citades, cosa que suposaria una millora en l'assistència sanitària als pacients i que estaria emparat pel que estableixen el Reial Decret 9/1996, de 15 de gener (BOE núm. 33, de 7 de febrer), i en l'apartat II.3.c de l'Acord de 16 de maig de 1995, del Govern Valencià, en matèria sociosanitària (DOGV núm. 2.538, de 27 de juny).
  
Ambdues entitats acorden subscriure el present Concert, sense perjuí que puguen promoure's altres acords de col·laboració sanitària entre ambdues parts dins del marc de l'atenció farmacèutica en residències sociosanitàries, d'acord amb allò que s'ha regulat en la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana.
  
En atenció d'aquestes consideracions, ambdues parts formulen aquest concert d'acord amb les següents
  
CLÀUSULES
  
Primera
  
Aquest concert té per objecte la fixació de les condicions en què la Conselleria de Sanitat efectuarà el subministrament d'absorbents per a incontinència i material fungible i de cura, als pacients amb dret a assistència sanitària de la Seguretat Social que estan ingressats a les residències de tercera edat pertanyents l'Associació Empresarial de Residències i Serveis Socials per a la Tercera Edat de la Comunitat Valenciana (AERTE), i les condicions i requisits que s'hauran de complir per a l'entrega d'aquests per part dels serveis sanitaris de les residències als pacients esmentats.
  
Segona
  
El present concert s'estableix segons l'article 4.1 del Reial Decret 9/1996, de 15 de gener, pel qual es regula la selecció dels efectes i accessoris, el seu finançament amb fons de la Seguretat Social o fons estatals afectes a la sanitat i el seu règim de subministrament i dispensació a pacients no hospitalitzats (BOE núm. 33, de 7 de febrer), i en l'apartat II.3.c de l'Acord de 16 de maig de 1995, del Govern Valencià, en matèria sociosanitària (DOGV núm. 2.538, de 27 de juny).
  
Aquest concert és de naturalesa administrativa i es regirà per les clàusules que conté, serà d'aplicació directa la normativa sanitària sobre efectes i accessoris.
  
Tercera
  
La Conselleria de Sanitat assumeix l'obligació d'efectuar el subministrament d'absorbents per a incontinència i material fungible i de cura a les residències de tercera edat pertanyents a l'Associació Empresarial de Residències i Serveis Socials per a la Tercera Edat de la Comunitat Valenciana (AERTE), que estan ubicades en aquesta comunitat autònoma, amb destinació als pacients amb dret a assistència sanitària de la Seguretat Social que hi estiguen ingressats.
  
Per a això, amb caràcter trimestral, el director de la residència efectuarà, a través d'AERTE, una petició de subministrament a la Direcció General d'Atenció Primària i Farmàcia, utilitzant els models de requeriment que figuren en els annexos I i II del present Concert, en la qual s'especificaran les seues necessitats d'aquests productes, segons els pacients amb dret a assistència sanitària de la Seguretat Social que estan ingressats a la residència de tercera edat tractada. Per la residència s'haurà d'indicar, a més a més, quins són els terminis per a l'entrega dels productes sol·licitats.
  
Quarta
  
La direcció de la residència assumeix les obligacions següents:
  
a) Firmar els albarans d'entrega dels productes subministrats, fent-hi constar la data de recepció i la seua conformitat, i enviar-ne una còpia, a través d'AERTE, a la Direcció General d'Atenció Primària i Farmàcia per al seu control.
  
b) Remetre trimestralment a la Direcció General d'Atenció Primària i Farmàcia, a través d'AERTE, una còpia dels fulls de «fitxa pacient centre» (annex III). Es procurarà que les dades siguen facilitades també en suport informàtic.
  
c) Entregar els absorbents per a incontinència només als pacients amb dret a assistència sanitària de la Seguretat Social que estan ingressats a la residència de tercera edat només si hi ha ordre facultativa de prescripció.
  
d) Per part de la direcció de la residència de tercera edat s'establiran els mitjans necessaris per a garantir que els absorbents per a incontinència i material fungible i de cura només són entregats als pacients amb dret a assistència sanitària de la Seguretat Social que hi estan ingressats, control que haurà de quedar reflectit de forma documental segons el model arreplegat en l'annex III d'aquest concert.
  
e) Les residències de tercera edat afectes per aquest concert es comprometen al compliment estricte de les condicions d'aquest acord en els termes que fixa i segons el que hi ha establit per al subministrament i entrega d'efectes i accessoris per la normativa sanitària de l'Estat i de les comunitats autònomes.
  
f) Comunicar qualsevol modificació sobre la situació administrativa que afecte la seua autorització com a centre de serveis socials.
  
Cinquena
  
La Conselleria de Sanitat portarà a terme tots els programes d'inspecció i actuacions en la matèria que estime pertinents per tal de garantir-ne l'estricte compliment.
  
Sisena
  
Es formarà una Comissió de seguiment del Concert composta pels membres següents:
  
a) Per part de la Conselleria de Sanitat:
  
- El director general d'Atenció Primària i Farmàcia o persona que el delegue.
  
- El cap de l'Àrea per a l'Ús Racional del Medicament o persona que el delegue.
  
- El cap de la Unitat d'Avaluació Sanitària i Qualitat Assistencial o persona que el delegue.
  
- El cap de Servei de Prestacions i Assistència Farmacèutica.
  
b) Per part de la Conselleria de Benestar Social:
  
- El director general de Serveis Socials o persona que el delegue.
  
c) Per part de l'Associació Espanyola de Residències de Tercera edat (AERTE) :
  
- Tres directors de residència.
  
- Dos metges de la residència.
  
Actuarà com a president d'aquesta comissió el director general d'Atenció Primària i Farmàcia, que tindrà vot de qualitat en cas de produir-se empat en les votacions. En absència d'aquest actuarà com a president de la comissió el cap d'Àrea per a l'Ús racional del Medicament.
  
La comissió de seguiment es reunirà totes les vegades que siga necessari per al compliment i gestió del present Concert, amb un mínim de dues reunions anuals.
  
La comissió actuarà conforme a les normes previstes per a òrgans col·legiats en la Llei 30/1992, de 26 novembre, de Règim Jurídic de les Administracions Públiques i del Procediment Administratiu Comú.
  
Setena
  
Aquest concert tindrà vigència fins al 31 de desembre de 1998, i estarà en vigor des del dia de la firma; es podrà renovar per anys naturals si no hi ha denúncia expressa de les parts amb un termini mínim de 3 mesos abans del venciment. Aquesta finalització no afectarà el desenvolupament i la cancel·lació de les activitats programades que estigueren en execució a l'empara del concert.
  
La impossibilitat d'aconseguir una solució satisfactòria per a ambdues parts, serà causa de resolució del concert, i podrà ser invocada per qualsevol de les parts firmants.
  
I en prova de conformitat amb tot el que s'ha exposat, firmen el present document per exemplar quadruplicat a València el dos d'octubre de 1998.
  
El conseller de Sanitat, Joaquín Farnós Gauchía.
  
La presidenta de l'Associació AERTE, Brigitte Boghemans Rovira.